wickkiey/tamil-wikipedia-chunked huggingface dataset:
# ஆயுஸ்மான் பாரத் மருத்துவக் காப்பீட்டுத் திட்டம்

## வரலாறு

தேசிய மருத்துவக் காப்பீட்டுத் திட்டம் (NHPS) என்ற ஒரு திட்டம் பின்வரும் திட்டங்களை ஒன்றிணைத்து உருவாக்கப்பட்டது; தேசிய ஸ்வஸ்த்ய பீமா திட்டம், மூத்தக் குடிமக்கள் மருத்துவக் காப்பீட்டுத் திட்டம் (SCHIS), மத்திய அரசு ஆரோக்கியத் திட்டம் (CGHS), மாநில அரசு ஊழியர் மருத்துவக் காப்பீட்டுத் திட்டம்(ESIS) மற்றும் இவற்றைப் போன்ற திட்டங்கள்.  
2017-ஆம் ஆண்டின் தேசிய ஆரோக்கியக் கொள்கை, ஆரோக்கிய மற்றும் நல்வாழ்வு மையங்களை, இந்தியாவின் மருத்துவக் கட்டமைப்புக்கான அடித்தளமாக, தொலைநோக்குப் பார்வையைக் கொண்டிருந்தது. ஆயுஸ்மான் பாரத் திட்டம் அப்பார்வையை நடைமுறைப் படுத்துவதை இலக்காகக் கொண்டது.  
மத்திய அரசு ஆரோக்கியத் திட்டம் (CGHS) 1954-ஆம் ஆண்டு இந்தியாவின் ஆரோக்கிய மற்றும் குடும்ப நல அமைச்சகத்தால் துவக்கப்பட்டது. அதன் நோக்கம், இத்திட்டத்தில் சேர்க்கப்பட்டுள்ள குறிப்பிட்ட நகரங்களின் வசிக்கும் மத்திய அரசு ஊழியர்கள், ஓய்வூதியதாரர்கள் மற்றும் அவர்களைச் சார்ந்துள்ள குடும்ப உறுப்பினர்கள் ஆகியோருக்கு முழுமையான மருத்துவ வசதி செய்து தருவதாகும். இத்திட்டம் தற்போது புபனேஸ்வர், போபால், சண்டிகர் மற்றும் பெங்களூரு ஆகிய நகரங்களில் நடைமுறையில் உள்ளது. சிறிய மருத்துவ நிலையங்கள் (dispensary or clinic) இத்திட்டதின் முதுகெலும்பாக உள்ளன. அவ்வப்போது சிறப்பு மருத்துவர்களாலும் மருதுவ அதிகாரிகளாலும் வேண்டிய உத்தரவுகள் வழிகாட்டுதல்கள் இந்த மருத்துவ நிலையங்களுக்குத் தொடர்ந்து வழங்கப்பட்டு வருகின்றன. அலோபதி, ஹோமியோபதி ஆகிய மருத்துவ முறைகளோடு, இந்திய பாரம்பரிய மருத்துவ முறைகளான ஆயுர்வேதம், சித்த மருத்துவம், யோகா, யுனானி மற்றும் இயற்கை மருத்துவம் (Naturopathy) ஆகியவற்றின் மூலமும் மருத்துவச் சேவைகள் CGHS மூலம் வழங்கப்பட்டு வருகின்றன.  
ஒவ்வொரு ஆண்டும், ஆண்டுக்கு 6 கோடி இந்திய மக்கள் மருத்துவச் செலவைத் தங்கள் சொந்த நிதியிலிருந்து செலவழிப்பதால் வறுமையில் தள்ளப்பட்டு வருகின்றனர். 23 செப்டம்பர் 2018 இல் ஜார்கண்ட் மாநிலத்தின் ரான்ச்சி நகரில் ஆயுஸ்மான் பாரத் பிரதம மந்திரி ஜன் ஆரோக்யத் திட்டம் (AB PM-JAY) துவக்கிவைக்கப்பட்டது. . இத்திட்டம் வறுமையும் பலவீனமும் கொண்டுள்ள 50 கோடி இந்திய மக்களை மேற்சொன்ன நிலையிலிருந்து மீட்பதை தன் கனவாகக் கொண்டது.
# ஆயுஸ்மான் பாரத் மருத்துவக் காப்பீட்டுத் திட்டம்

## முக்கிய அம்சங்கள்

- இம்மருத்துவக் காப்பீட்டுத் திட்டம் 10.74 கோடி குடும்பங்கள் அல்லது தோராயமாக 50 கோடி இந்தியர்களுக்கு காப்பீடு அளிக்கிறது.
- இத்திட்டத்தில் குறிப்பிடப்பட்டுள்ள அரசு மற்றும் தனியார் மருத்துவமனைகளின் மூலம் ஒரு குடும்பத்திற்கு வருடத்திற்கு 5 லட்சம் ரூபாய் வரை மருத்துவச் சேவைகளுக்கான காப்பீடு வழங்கப்படுகிறது.
- இத்திட்டம் கட்டணமில்லாத(cashless) மற்றும் படிவங்கள் ஏதும் இல்லாத (paperless ) சிகிச்சையை மருத்துவமனைகளில் தருகிறது.
- 2011ஆம் ஆண்டின் சமூக-பொருளாதார வகுப்புவாரி மக்கள்தொகைக் கணக்கெடுப்பு (SECC 2011) இன் படி, குறிப்பிட்ட தொழில் செய்வோர், அடிப்படை வசதியற்றவர்கள் என கண்டறியப்பட்டுள்ளவர்களுக்கு இத்திட்டத்தின் பயணர்களுக்கான மின்னணு-அடையாள அட்டை வழங்கப்பட்டுள்ளது.
- குடும்பத்திலுள்ளோர் எண்ணிக்கை, வயது பாலினம் ஆகிய எந்தக் கட்டுப்பாடும் இன்றி அனைவரும் இத்திட்டதில் சேர தகுதியுடையவர்கள்.
- ஒருவருக்கு இத்திட்டத்தில் சேர்வதற்கு முன்னரே இருக்கும் நோய்களுக்கும் சிகிச்சை பெறலாம்.
- மருத்துவமனையில் உள் நோயாளியாக 3 நாட்கள் வரையும் அதைத் தொடர்ந்து வெளியிலிருந்து 15 நாட்கள் வரையும் பரிசோதனைகள் மற்றும் மருந்துகள் உட்பட அனைத்து மருத்துவச் செலவுகளையும் இத்திட்டம் ஏற்கிறது.
- இத்திட்டத்தில் இணைந்துள்ள ஒரு மருத்துவமனையில் இருந்து இத்திட்டத்தில் இணைந்துள்ள நாட்டின் எந்த மாநிலத்திலுமுள்ள வேறொரு மருத்துவமனைக்கு மாறிச் சென்று சிகிச்சையைத் தொடரவும் இத்திட்டதில் அனுமதியுள்ளது.
- கொரோனா தீநுண்மி நோய்க்கான பரிசோதனை மற்றும் சிகிச்சையும் இத்திட்டதின் மூலம் அளிக்க மத்திய அரசு முடிவெடுத்துள்ளது.
# ஆயுஸ்மான் பாரத் மருத்துவக் காப்பீட்டுத் திட்டம்

## திட்டத்தின் பரவல்

25 மாநிலங்கள் மற்றும் யூனியன் பிரதேசங்கள் PM-JAY திட்டத்தை ஏற்று செய்லபடுத்துகின்றன. ஒடிஷா, மேற்கு வங்கம், தெலங்கானா மற்றும் தில்லி யூனியன் பிரதேசம் மட்டும் இத்திட்டத்தைச் செயற்படுத்தவில்லை. மே 2020 வரை, 12 கோடி பேருக்கு மின்னணு பயணர் அட்டை வழங்கப்பட்டுள்ளதோடு 1 கோடி பேர் சிகிச்சையும் பெற்றுள்ளனர். இத்திட்டத்தின் கீழ் சிகிச்சை வழங்கும் அரசு மற்றும் தனியார் மருத்துவமனைகளின் மொத்த எண்ணிக்கை 22,000 ஆக உள்ளது.
# ஆயுஸ்மான் பாரத் மருத்துவக் காப்பீட்டுத் திட்டம்

## பிரச்சனைகள்

போலி ரசீதுகள் மூலம் மருத்துவமனைகள் அரசிடம் பணம் பெற முனைந்தது இத்திட்டம் சந்தித்த ஒரு பிரச்சனை. இதற்கு தக்க நடவடிக்கையாக 171 மருத்துவமனைகளை இத்திட்டத்தில் இருந்து நீக்கியது தேசிய மருத்துவ முகமை(National Health Authority). மேலும் 390 மருத்துவமனைகளுக்கு அடையாள எச்சரிக்கை நோட்டீஸ் (show cause notice) அனுப்பப்பட்டது.  
ஆயுஸ்மான் பாரத் திட்டத்தை சில நெறியற்ற தனியார் மருத்துவமனைகள் போலி ரசீதுகளை உருவாக்கித் தவறாகப் பயன்படுத்துவதாக குற்றச்சாட்டுகள் வந்தன. மருத்துவமனையிலிருந்து பல காலத்திற்கு முன்னரே விடுவிக்கப்பட்ட நோயாளிகளின் பெயரில் அறுவை சிகிச்சை செய்யப்பட்டதாகவும், சிறு நீரக மாற்று அறுவை சிகிச்சை செய்யும் வசதி இல்லாத மறுத்துவமனைகளில் டயாலிசிஸ் சிகிச்சை அளித்ததாகவும் மருத்துவமனைகள் காட்டி காப்பீட்டுத் தொகையை கோரியிருந்தன. . உத்தராகண்ட் மாநிலத்தில் மட்டும் குறைந்தது 697 போலி சிகிச்சைகள் கண்டறியப்பட்டு, மருத்துவமனைகளுக்கு 1 கோடி ரூபாய் அபராதம் விதிக்கப்பட்டது. .  
இருந்த போதிலும் முன்பிருந்த RSBY (தேசிய ஸ்வஸ்த்ய பீமா திட்டம்) செயல்பட்ட காலத்துடன் ஒப்பிடும் போது, அப்போதிருந்த பலவீனமான கண்காணிப்பு முறைகளைவிட ஆயுஸ்மான் பாரத் திட்டத்தில் தகவல் தொழி நுட்ப கட்டமைப்பின் மூலம் அனைத்துப் பரிமாற்றங்களும் சிறப்பாகக் கண்காணிக்கப்பட்டு சந்தேகத்துக்குரிய பரிமாற்றங்கள் அதிக அளவில் கண்டறியப்பட்டு வருகின்றன. பல மருத்துவமனைகள் தடைசெய்யப்பட்டுள்ள பட்டியலில் சேர்க்கப்பட்டுள்ளன. ஏமாற்றங்கள் செய்வதை கட்டுப்படுத்தும் விதமான செயல்பாடுகளைத் தொடர்ந்து செய்வதால் இத்திட்டம் பக்குவம் அடையும்.  
அதிகத் தொகைகளை காப்பீடாகக் கோரி வந்த விண்ணப்பங்களின் முதற்கட்ட ஆய்வானது அவற்றுள் பெரும்பாலானவை சிறு எண்ணிக்கையிலான மாவட்டங்களில் குறிப்பிட்ட மருத்துவமனைகளில் இருந்தே வந்துள்ளன எனக் காட்டுகின்றன. அதிக கோரிக்கைகள் ஆண்களுக்கு சிகிச்சை அளித்தமைக்காகவே வந்தததால் பெண்களுக்கு சிகிச்சை அளிக்க பாரபட்சம் இருக்க வாய்ப்பிருப்பதாகவும் தெரிகிறது.  
போலி பரிவர்த்தனைகளைத் தடுக்க நடவடிக்கைகள் எடுக்கப்பட்டுக்கொண்டிருந்தாலும் நெறியற்ற தனியார் மருத்துவமனைகள் இத்திட்டத்தைத் தவறாகப் பயன்படுத்தி லாபமடையும் ஆபத்து சந்தேகமின்றி உள்ளது. .
# ஆயுஸ்மான் பாரத் மருத்துவக் காப்பீட்டுத் திட்டம்

## மேலும் பார்க்க

- பிரதம மந்திரி சுவஸ்தய சுரக்சா திட்டம்
# சார்ல் போதலேர்

**சார்ல் பியர் போதலேர்** (, ; ; 9 ஏப்ரல் 1821 - 31 ஆகத்து 1867) என்பவர் ஒரு பிரெஞ்சு கவிஞரும், குறிப்பிடத்தக்க கட்டுரையாளரும், கலை விமர்சகரும் ஆவார். இலக்கியத் துறையில் இவர் எட்கர் ஆலன் போவிவை தன் முன்னோடியாக ஏற்றுக்கொண்டு அவரது படைப்புகளை மொழிபெயர்த்தவர்.  
இவரது மிகவும் பிரபலமான படைப்பான, நச்சுப் பூக்கள் (*லெஸ் ஃப்ளூர்ஸ் டு மால்* ) என்ற கவிதை நூல் , 19 ஆம் நூற்றாண்டின் நடுப்பகுதியில் வேகமாக தொழில்மயமாக்கப்பட்டதால் அழகு சீரழிந்துவந்த பாரிஸின் காட்சிகளை காட்டுகிறது. போதலேரின் உரைப்பாக்கள் பாணியானது வெர்லைன், ஆர்தர் ரிம்பாட் , ஸ்டீபன் மல்லர்மே உள்ளிட்ட பல தலைமுறை கவிஞர்களை பாதித்தது.  
மேலைநாட்டுக் கலை இலக்கியப் போக்கை அடியோடு மாற்றியமைத்த ஆற்றல்மிக்க இயக்கங்களான அடிமனவியம், குறியீட்டியம் ஆகியவற்றின் ஊற்றுக் கண்ணே போதலேர்தான் என்பது பல ஆய்வாளர்களின் கருத்து.
# சார்ல் போதலேர்

## வாழ்க்கைக் குறிப்பு

பியர் சார்ல் போதலேர் 1821 ஆம் ஆண்டில் ஓய்வு பெற்ற சட்டமன்ற உறுப்பினரின் மகனாகப் பாரிசில் பிறந்தார். இவர் சிறுவனாக இருக்கும் போதே தந்தை இறந்தார் தாய் ஓர் இராணுவ அதிகாரியை மறுமணம் செய்துகொண்டார். போதலேர் பள்ளிக் கல்வியை முடித்துக்கொண்டு சட்டக்கல்லூரியில் நுழைந்தார்.  
வீட்டுக்கடங்காத பிள்ளையாக இருந்த இவரைக் கப்பலேற்றிக் கல்கத்தாவுக்கு அனுப்பினர் பெற்றோர். ஆனால் நடுவழியில் மொரீஷியஸ் தீவில் இறங்கிக் கொண்டார். வெப்பமண்டலத்தில் இருந்த மொரீஷியஸ் தீவில் சிலகாலம் தங்கியிருந்து வெதுவெதுப்பான அனுபவங்களோடு பாரீஸ் திரும்பினார் போதலேர். சுதந்தரமான பணவசதியோடு இருந்த போதலேர், பாரீசின் நவநாகரிகக் கேந்திரமான 'லத்தீன் குவார்ட்டர்ஸ்' என்ற பகுதியில் கட்டுப்பாடற்ற உல்லாச வாழ்க்கையில் ஈடுபட்டார். 'சிறப்புக் கெட்டவர்' (decadent) என்ற பெயரை விரும்பி ஏற்றுக் கொண்டார். கருப்பினக் கலப்பினக் காரிகையான, ழான் துய்வால் (Black Venus Jeanne Duval) என்பவர் இவருக்கு காதலியாகக் கிடைத்தார். சீமாட்டி சபர்த்தியர் என்ற நடிகையிடமும் இவருக்குத் தொடர்பிருந்தது.  
இவரக்கு இருந்த கஞ்சா, அளவற்ற மதுப்பழக்கம் போன்ற பழக்கங்கள் கடைசி காலத்தில் இவரை முடக்கிப் போட்டு விட்டன. பக்கவாதத்தாலும் இவர் பாதிகபட்டார். தன்பெயரைக்கூட நினைவுகூர முடியாத நிலையிலும், நிலைக் கண்ணாடியில் தன் சொந்த முகத்தையே அடையாளம் கண்டுகொள்ள முடியாத நிலையிலும், புறக்கணிப்புக்கு ஆளாகி, ஆதரவற்றுத் தமது கடைசி நாட்களைப் பாரிசில் கழித்து 31 ஆகத்து 1867 அன்று இறந்தார்.
# சார்ல் போதலேர்

## இலக்கியப் பணிகள்

கவிதையின் கருப்பொருள் உயர்ந்ததாகத்தான் இருக்க வேண்டும் என்ற கருத்தில் போதலேருக்கு உடன்பாடு கிடையாது. அன்றாட வாழ்க்கையில் தட்டுப்படும் சாதாரணப் பொருள்களும், இழிந்த பொருள்களுமே அழகானவை என்றும், அப்பொருள்களை அழகிய சொல்லோவியத்தால் அலங்கரிப்பதே மேலான கவிதை உத்தி (Grand Style of Poetry) என்று குறிப்பிட்டார். ஏழை, குடிகாரன், தெருப் பிச்சைக்காரன், விபசாரி, அபலை ஆகியோரும் பழி, பாவம் தீவினை, பொல்லாங்கு ஆகியவையும், இவர் கவிதைக்கு விரும்பி ஏற்றுக் கொண்ட கருப்பொருள்களாக இருந்தன.  
தாம் செய்யும் எந்தப் பணியையும், செப்பமாகவும், திருத்தமாகவும் செய்யவேண்டும் என்ற கொள்கையுடையவர் போதலேர். நிறைய எழுதுவதை இவர் விரும்பவில்லை. ஒன்று செய்தாலும், ஒப்பற்றதாக இருக்க வேண்டும் என்பது இவர் விருப்பம். நச்சுப்பூக்களை 1850-இல் தொடங்கினார். அதன் குறைகளைக் களைந்து, பத்தாண்டுகள் திருத்தம் செய்து, மேன்மேலும் அழகுபடுத்தினார். 'நச்சுப் பூக்கள்' (Les Fleurs du Mal) 1857 ஆம் ஆண்டு முதன்முதலாக வெளியிடபட்டது. என்றாலும் 1861-இலேயே அதன் இறுதி வடிவம் உருப்பெற்றது. போதலேரின் நச்சுப்பூக்கள் மூன்று பிரிவாக உள்ளன. முதல்பிரிவானது இவர் உளச்சோர்வையும், இரண்டாவது பிரிவு பாரிஸ் நகரக் காட்சிகளையும், மூன்றாவது பிரிவு செயற்கைச் சொர்க்கத்தை நோக்கிய இவர் பயணத்தையும், விவரிக்கின்றன. இளமையில் கட்டுப்பாடின்றி வாழ்ந்த தம் இழித்த வாழ்க்கையைப் பலபாடல்களில் இவர் திரும்பிப் பார்த்து உளச்சோர்வு கொள்கிறார்.  
நச்சுப் பூக்களில் தெய்வ நிந்தனை காணப்படுகிறது என்று கூறிச் சமயவாதிகள் கண்டனக் குால் எழுப்பினர். படிப்பவர் உள்ளத்தில் கீழ்த்தரமான உணர்ச்சிகளை இவர் கவிதைகள் தூண்டுவதாகக் குற்றம் சாட்டி பிரெஞ்சு அரசாங்கம் 300 பிராங்க் இவருக்கு அபராதம் விதித்தது.  
திலாக்ரிக்ஸ் என்ற ஓவியர் பற்றியும், தாமியர், மானெட், ஃப்ளாபர்ட், வேக்னர் என்ற எழுத்தாளர்கள் பற்றியும் இவர் எழுதியுள்ள கட்டுரைகள், திறனாய்வுக்கலை வளர்ச்சிபெறாத காலத்தில் எழுதப்பட்டவை. அக்கட்டுரைகளைப பெரும இலக்கிய சாதனையாகப் பிற்கால அறிஞர்களால் பாராட்டுப் பெற்றது.  
அமெரிக்க எழுத்தாளர் ஆலன்போவின் கதைகளைப் போதலேர் பிரெஞ்சு மொழியில் மொழிபெயர்த்திருக்கிறார். மூலத்தின் சிறப்புக் குன்றாமலும், மூலத்தைவிடச் சிறந்த கலையம்சத்துடனும் அது செய்யப்பட்டிருப்பதாக எல்லாரும் குறிப்பிடுகின்றனர்.
# தே பிரித்தோ மேல்நிலைப்பள்ளி

**தேவகோட்டை தே பிரித்தோ மேல்நிலைப்பள்ளி** (*De Britto Higher Secondary School, Devakottai*) இந்தியாவின் தமிழ்நாடு மாநிலம் திருச்சி-இராமேசுவரம் நெடுஞ்சாலையில் தேவகோட்டை நகரத்தில் 40 ஏக்கர் நிலப்பரப்பில் பரந்து விரிந்துள்ள ஒரு பழமையான கல்வி நிறுவனமாகும்.  
பள்ளி வளாகத்தினுள் பெரிய, நவீன வசதிகளை உள்ளடக்கிய பிரித்தோ இல்லம் என்னும் விடுதி செயல்பட்டு வருகிறது. மதுரை மறைமாநில சேசுசபை அருட்தந்தையர்களால் நிர்வகிக்கப்படும் இப்பள்ளி கிராமப்புற ஏழை-எளிய மக்களின் கல்வி மற்றும் வாழ்வியல் தரம் உயர்த்தும் நோக்கத்தோடு தொடர்ந்து 82 ஆண்டுகளாகச் செயலாற்றி வருகிறது. தற்போது இப்பள்ளியில் 2130 மாணவர்கள் படித்து வருகின்றனர். 8 சேசுசபை நிர்வாகிகளும், 68 ஆசிரியர்களும், 12 அலுவலர்களும் பணியாற்றி வருகின்றனர்.
# தே பிரித்தோ மேல்நிலைப்பள்ளி

## முன்னாள் மாணவர்கள்

- சிறுகதை மன்னர் எஸ்.எஸ்.தென்னரசு
- திரு.வி.க விருதாளர் ச.பா.அருளானந்தம்
- நகைச்சுவை நாவுக்கரசர் கண.சிற்சபேசன்
- முதுபெரும் திரை இயக்குநர் SP.முத்துராமன்
- காப்பியப்புலவர் ம.அருள்சாமி
- முதுபெரும் இதழியலாளர் கயல்தினகரன்
- பொற்கிழிக்கவிஞர் முனைவர்.சவகர்லால்
- மேனாள் தேர்தல் ஆணையர் மலைச்சாமி இ.ஆ.ப
- மேனாள் அமைச்சர் தமிழ்க்குடிமகன்
- புலவர்.ம.சவரிமுத்து
- வெட்டிவயல் வளவன்
- எழுத்தாளர் கி.தூயவன்
- மேதகு ஆயர் செ.சூசைமாணிக்கம்
- சிறுகதையாசிரியர் மருத்துவர் ஹிமானாசையத்
- மேனாள் துணைவேந்தர் சோம.இராமசாமி
- மேனாள் நடுவண் அமைச்சர் இ.எம்.சுதர்சன நாச்சியப்பன்
- கவிஞர் ஊடிவயலார்
- கவிஞர் செம்பை.சேவியர்
- கலையருவி இராசி.சேவியர்
- நீதியரசர் முருகேசன்
- நடிகர் விஜயகாந்த்
- பேரா.உ.இராசு
- பேரா.சு.இராசாராம்
- சின்னத்திரை இயக்குநர் கோலங்கள் திருச்செல்வம்
- தெலுங்குத் திரை இயக்குநர் கருணாகரன்
- பதிப்பகச்செம்மல் கவிதா சேது.சொக்கலிங்கம்
- ஆசிய தடகள தங்கப்பதக்க வீரர் சார்லஸ் புரோமியோ
- பேரா.எம்மார்.அடைக்கலசாமி
- நீதியரசர் ஆபிரகாம் லிங்கன்
- எழுத்தாளர் ஆறாவயல் பெரியய்யா
- பாடகர் மகாலிங்கம்
- திரைப்படப் பின்னணிப் பாடகர் அபி
- விஜய் தொலைக்காட்சியின் தமிழ்ப்பேச்சு எங்கள் மூச்சு வெற்றியாளர் மு.இராகவேந்திரன்
- SPEAK FOR INDIA வெற்றியாளர் இரா.விஸ்வா
- பாலிமர் தொலைக்காட்சி செய்திவாசிப்பாளர் மரியன் கிறிஸ்டோனி
உள்ளிட்ட பலர்.
# எய்னோ பிங்கெல்மான்

**எய்னோ பிங்கெல்மான்** *(Heino Finkelmann)* என்பவர் செருமன் நாட்டைச் சேர்ந்த ஓய்வு பெற்ற கரிம வேதியியலாளர் ஆவார். செருமனியின் உலோயர் சாக்சோனி மாநிலத்திலுள்ள குரோனாவ் என்ற நகரத்தில் இவர் பிறந்தார்.) திரவ-படிக எலாசுடோமர் என்ற பலபடியின் ஆய்வில் நிபுணத்துவம் பெற்ற அறிவியலாளராக இவர் கருதப்படுகிறார்.  
யோகன்னசு குட்டன்பெர்க்கிலுள்ள மெயின்சு பல்கலைக்கழகத்தில் எல்மட் இரிங்சுதார்ப் வழிகாட்டுதலின் கீழ் பிங்கெல்மான் முனைவர் பட்டமேற்படிப்பு முடித்தார்.
# எய்னோ பிங்கெல்மான்

## விருதுகளும் சிறப்புகளும்

- 1984: செருமன் வேதியிலாளர் கழகம் வழங்கிய காரல் தூசுபெர்கு நினைவு பரிசு.
- 2000: கே லூசக் அம்போல்ட்டு பரிசு
- 2006: பிரித்தானிய நீர்ம-படிக கழகம் வழங்கிய கியார்ச்சு வில்லியம் கிரே பதக்கம்
# அமில்தோன் பாதை

கோட்டுருவியலில் **அமில்தோன் பாதை** (*Hamiltonian path*) அல்லது **கடக்கக்கூடிய பாதை** (*traceable path*) என்பது ஒரு திசையற்ற கோட்டுரு அல்லது திசை கோட்டுருவில் அதன் ஒவ்வொரு முனையையும் ஒரேயொரு முறை மட்டுமே கடக்கும் ஒரு பாதையைக் குறிக்கும்.  
ஒரு சுழற்சியாக அமையும் அமில்தோன் பாதையானது **அமில்தோன் சுழற்சி** (*Hamiltonian cycle*) அல்லது **அமில்தோன் சுற்று** (*Hamiltonian circuit*) என அழைக்கப்படும்.  
இவ்வாறான பாதைகளும் சுழற்சிகளும் கோட்டுருக்களில் அமைந்துள்ளனவா என்பதைக் கண்டறியும் செயல் "அமில்தோன் பாதை கணக்கு" எனப்படுகிறது.  
அமில்தோன் பாதைகளும் சுழற்சிகளும் அயர்லாந்து கணிதவியலாளர் வில்லியம் ரோவன் அமில்தோன் பெயரால் அழைக்கப்படுகின்றன. இவர் பன்னிரண்டுமுக ஐங்கோணகத்தின் விளிம்புக் கோட்டுருவில் இருக்கக்கூடிய அமில்தோன் சுழற்சிகளைக் கண்டறியும் புதிரைக் கண்டுபிடித்தவர். இப்புதிர் "அமில்தோன் புதிர்" ("அய்கோசிய விளையாட்டு") என அறியப்படுகிறது. ஒன்றின் படிமூலங்களை அடிப்படையாகக் கொண்ட இயற்கணித அமைப்பான அய்கோசிய நுண்கணிதம் மூலம் இப்புதிருக்கான விடையைக் கண்டுபிடித்துள்ளார்.  
அமில்தோன் பெயரால் இவை அழைக்கப்பட்டாலும் ஓராண்டு காலத்துக்கு முன்னரே பன்முகிகளில் இருக்கக்கூடிய அமில்தோன் சுழற்சிகளைக் குறித்து பிரித்தானிய கணிதவியலாளரான தாமசு கிர்க்மன் (Thomas Kirkman) ஆய்வு செய்து அமில்தோன் சுழற்சிகளற்ற பன்முகி ஒன்றையும் எடுத்துக்காட்டாக அளித்தார். இதற்கும் முன்பாகவே ஒன்பதாம் நூற்றாண்டில் இந்தியக் கணிதவியலாளர் ருத்தரத்தர் சதுரங்கப்பலகையின் வீரனின் கோட்டுருவிலுள்ள அமில்தோன் பாதை மற்றும் சுழற்சிகள் குறித்து ஆய்வு மேற்கொண்டுள்ளார். அதே சமயத்தில் அல்-அட்லி அர்-ருமியின் இசுலாமியக் கணிதத்திலும் இது குறித்த ஆய்வுகள் நடத்தப்பட்டுள்ளன. 18 ஆம் நூற்றாண்டில் ஐரோப்பாவில் கணிதவியலாளர்கள் டிமாவர் மற்றும் ஆய்லர் ஆகிய இரு கணிதவியலாளர்களும் "வீரனின் உலா"க்களை வெளியிட்டனர்.
# அமில்தோன் பாதை

## வரையறைகள்

"அமில்தோன் பாதை" அல்லது "கடக்கக்கூடிய பாதை" என்பது ஒரு கோட்டுருவின் ஒவ்வொரு முனையையும் ஒரேயொரு முறை மட்டுமே கடக்கும் பாதை ஆகும். அமில்தோன் பாதையுள்ள கோட்டுருவானது "கடக்கக்கூடிய கோட்டுரு" எனப்படும். ஒரு கோட்டுருவின் முனைகளின் ஒவ்வொரு இருமத்திற்கு இடையே ஒரு அமில்தோன் பாதை இருக்குமானால் அக்கோட்டுரு "அமில்தோன்-இணைப்பு"ள்ளதாகும்.  
"அமில்தோன் சுழற்சி" அல்லது "அமில்தோன் சுற்று" என்பது ஒரு கோட்டுருவின் ஒவ்வொரு முனையையும் ஒரேயொரு முறை மட்டுமே கடக்கும் சுழற்சி ஆகும். அமில்தோன் சுழற்சியுள்ள கோட்டுருவானது "அமில்தோன் கோட்டுரு" என அழைக்கப்படும்.  
இதேபோல் திசை கோட்டுருக்களுக்கும் அமில்தோன் பாதை மற்றும் சுழற்சி இரண்டையும் வரையறுக்கலாம். ஆனால் பாதை அல்லது சுழற்சிகளிலுள்ள விளிம்புகளை ஒரே திசையில்தான் கடக்க முடியும்.  
"அமில்தோன் கூறாக்கம்" என்பது ஒரு கோட்டுருவை அமில்தோன் சுற்றுக்களாகப் பிரிக்கும் விளிம்புக் கூறாக்கம் ஆகும்
"அமில்தோன் புதிர்பாதை" என்பது தரப்பட்ட கோட்டுருவில் ஒரு தனித்த அமில்தோன் சுழற்சியைக் கண்டுபிடிக்கும் புதிராகும்
# அமில்தோன் பாதை

## எடுத்துக்காட்டுகள்

- இரண்டுக்கு மேற்பட்ட முனைகள் கொண்ட ஒரு முழுக்கோட்டுரு, அமில்தோன் கோட்டுருவாக இருக்கும்.
- ஒவ்வொரு சுழற்சி கோட்டுருவும் அமில்தோன் கோட்டுரு.
- ஒவ்வொரு பிளேட்டோவின் சீர்திண்மமும் கோட்டுருவாக எடுத்துக்கொள்ளப்படும்போது அமில்தோன் கோட்டுருவாக இருக்கும்
- முடிவுறு கோசிட்டர் குலத்தின் கெய்லி கோட்டுரு ஒரு அமில்தோன் கோட்டுரு ஆகும்.
# அமில்தோன் பாதை

## பண்புகள்

வான ஏர்ச்செல்கோட்டுரு. அதிலுள்ள அமில்தோன் பாதை காட்டப்பட்டுள்ளது.]]
- ஒரு கோட்டுருவின் அமில்தோன் சுழற்சியிலுள்ள ஏதேனுமொரு விளிம்பை நீக்குவதன் மூலம் அதனை அமில்தோன் பாதை ஆக்கலாம். ஆனால் ஒரு அமில்தோன் பாதையின் இறுதிமுனைகள் அடுத்துள்ளவையாக இருந்தால் மட்டுமே அதனை அமில்தோன் சுழற்சியாக நீட்டிக்க முடியும்.
- அனைத்து அமில்தோன் கோட்டுருக்களும் ஈரிணைப்புக் கோட்டுருக்கள்; ஆனால் ஒரு ஈரிணைப்புக் கோட்டுருவானது அமில்தோன் கோட்டுருவாக இருக்கவேண்டியதில்லை.
- *G* ஒரு ஆய்லர் கோட்டுரு (*G* ஒரு இணைப்புள்ள கோட்டுருவாகவும் அதன் முனைகள் அனைத்தும் இரட்டையெண் படிகொண்டும் இருக்கும்) எனில் அதில் அவசியமொரு ஆய்லர் சுற்று இருக்கும். இச்சுற்று *G* இன் ஒவ்வொரு விளிம்பின் வழியாகவும் ஒரேயொரு முறை மட்டுமே செல்லும். இது *G* இன் வரிக் கோட்டுரு *L*(*G*) இலுள்ள ஒரு அமில்தோன் சுழற்சிக்கு ஒத்ததாக இருக்கும். கோடு கோட்டுருக்களில் ஆய்லர் சுற்றுக்களுக்கு ஒத்தற்ற வேறு அமில்தோன் சுழற்சிகளும் இருக்கலாம். குறிப்பாக *G* ஒரு (G ஆய்லர் கோட்டுருவாக இருந்தாலும் இல்லாவிட்டாலும்) அமில்தோன் கோட்டுரு எனில், அதன் வரிக் கோட்டுரு *L*(*G*) உம் அமில்தோன் கோட்டுருவாக இருக்கும்.
- *n* முனைகள் கொண்ட திசையற்ற முழுக்கோட்டுருவிலுள்ள வேறுபட்ட அமில்தோன் சுழற்சிகளின் எண்ணிக்கை ஆகும். இந்த எண்ணிக்கையில் துவக்க முனையை மட்டும் வெவ்வேறாகக் கொண்ட ஒரேமாதிரியான சுழற்சிகள் தனித்தனியாக எண்ணப்படவில்லை.
# தேசிய தீநுண்மியியல் ஆய்வு நிறுவனம்

**தேசிய தீநுண்மியியல் ஆய்வு நிறுவனம்** (**National Institute of Virology** - **NIV** )** இந்தியாவின் மகாராட்டிரா மாநிலத்தின் புனே மாநகரத்தில் அமைந்துள்ள்து. இந்திய மருத்துவ ஆராய்ச்சிக் குழுவின் ஒரு பகுதியாக இந்நிறுவனம் 1952 முதல் செயல்படுகிறது. இந்நிறுவனம் துவக்கத்தில் ராக்பெல்லர் அறக்கட்டளையுடன் இணைந்து இயங்கிய போது இதன் பழைய பெயர் 'வைரஸ் ஆய்வு மையம்* ('Virus Research Center') என்பதாகும். தற்போது உலக சுகாதார நிறுவனத்துடன் இணைந்து இயங்கும், இந்த தேசிய தீநுண்மியியல் ஆய்வு நிறுவனத்திற்கு, உலக சுகாதார நிறுவனம் **H5*' தகுதி வழங்கியுள்ளது.  
இந்நிறுவனம் வைரஸ் கிருமிகளை ஆய்வு செய்வதுடன், வைரஸ் கிருமிகளால் ஏற்படும் நோய்களின் அறிகுறிகளையும், விளைவுகளையும் கண்டறிவதுடன், வைரஸ் கிருமிகளால் ஏற்படும் நோய்களுக்கான மருந்துகளையும் ஆய்வு செய்து கண்டுபிடிப்பதில் முனைப்புடன் உள்ள்து. 1978-இல் இதன் பெயர் தேசிய தீநுண்மியியல் ஆய்வு நிறுவனம் எனப்பெயர் மாற்றம் செய்யப்பட்டது.  
மேலும் இந்த ஆய்வு நிறுவனம் இன்ஃப்ளூயன்ஸா (குளிர் காய்ச்சல்), சிறுமூளை அழற்சி (ஜப்பானிய என்செபாலிடிஸ்), ரோட்டா வைரசு, தட்டம்மை, மஞ்சள் காமாலை மற்றும் கொரானா வைரஸ் ஆகியவற்றிற்றிகான தேசிய கண்காணிப்பு மையமாகவும் செயல்படுகிறது.  
மேலும் இந்த ஆய்வு நிறுவவனம் புனே பல்கலைக்கழகம் வாயிலாக வைரஸ் கிருமிகள் படிப்புகளில் முதுநிலை அறிவியல் பட்டப் படிப்பும், முனைவர் படிப்பும் வழங்குகிறது.
# தேசிய தீநுண்மியியல் ஆய்வு நிறுவனம்

## துறைகள்

இவ்வாராய்ச்சி மையம் சுவாசச் செல்கள், எலக்ட்ரான் மைக்ரோஸ்கோபி, ரிக்கெட்ஸியா, மஞ்சள் காமாலை, இன்ஃப்ளூயன்ஸா மற்றும் வைரஸ்கள் தொடர்பான கிளினிக்கல் தீநுண்மியியல், உயிர்வேதியில், வைரஸ் பதிவுகள் மற்றும் உயிர் அளவையியல் போன்றவைகளில் ஆய்வுப் படிப்புகள் கொண்டுள்ள்து. இந்திய அறிவியல் ஆலோசனைக் குழுவின் (Scientific Advisory Committee (SAC) ஒன்றிப்புடன் இம்மையம் தனது ஆய்வுப் பணிகள் மேற்கொள்கிறது
# தேசிய தீநுண்மியியல் ஆய்வு நிறுவனம்

## இதனையும் காண்க

- இந்திய மருத்துவ ஆராய்ச்சி சபை
# ஜி. காளன்

**ஜி. காளன்** (*G. Kalan*) என்பவர் தமிழகத்தைச் சேர்ந்த இந்திய தேசிய காங்கிரசு கட்சி அரசியல்வாதியும், தொழிற்சங்கத் தலைவரும் ஆவார்.  
இவர் துவக்கத்தில் ஐ.டி. மிதிவண்டி தொழிற்சாலையில் தொழிலாளியாக பணியாற்றம் துவங்கினார். அங்கு தொழிற்சங்க அமைப்பைத் துவக்கியவர். அதன்பிறகு இந்திய தேசிய இஞ்சியனியரிங் பணியாளர் சங்கத்தைத் துவக்கினார். இந்திய தேசிய தொழிற்சங்க காங்கிரசின் (ஐ.என்.டி,யு.சி) தமிழ்நாடு மாநிலத் தலைவராக 16 ஆண்டுகளுக்கு மேலாக இருந்தவர். மேலும் இந்தியாவில் உள்ள அனைத்து துறைமுகங்களிலும் உள்ள ஐ.என்.டி.யு.சி சம்மேளனத தலைவராக இருந்தார். 1991 தமிழ்நாடு சட்டமன்றத் தேர்தலில் வில்லிவாக்கம் சட்டமன்றத் தொகுதியிலிருந்து தமிழ்நாடு சட்டப் பேரவைக்கு தேர்ந்தெடுக்கப்பட்டார். உடல் நலக்குறைவு காரணமாக 2020 சூன் 10 அன்று இறந்தார்.
# கைலாசு நாத் கட்சு

**கைலாசு நாத் கட்சு (Kailash Nath Katju)** (1887 சூன் 17 &nbsp; - 1968 பிப்ரவரி 17) இவர் ஓர் இந்தியாவின் முக்கியமான அரசியல்வாதி ஆவார் . இவர் ஒடிசா மற்றும் மேற்கு வங்க ஆளுநராகவும், மத்திய பிரதேச முதல்வராகவும், மத்திய உள்துறை அமைச்சராகவும், மத்திய பாதுகாப்பு அமைச்சராகவும் இருந்துள்ளார். இவர் இந்தியாவின் மிக முக்கியமான வழக்கறிஞர்களில் ஒருவராகவும் இருந்தார். புகழ்பெற்ற ஐ.என்.ஏ வழக்குகள் உட்பட இவரது காலங்களில் மிகவும் மோசமான சில நிகழ்வுகளில் இவர் ஒரு பகுதியாக இருந்தார். முனைவர் கட்சு ஆரம்பத்தில் இந்தியாவில் பிரிட்டிசு ஆட்சிக்கு எதிரான சுதந்திர போராட்டத்தில் ஈடுபட்டு பல ஆண்டுகள் சக சுதந்திர போராட்ட வீரர்களுடன் சிறையில் அடைக்கப்பட்டார்.
# கைலாசு நாத் கட்சு

## ஆரம்ப கால வாழ்க்கை

கைலாசு நாத் கட்சு 1887 சூன் 17 அன்று ஜோரா (இன்றைய மத்திய பிரதேசம் ) சுதேச மாநிலத்தில் பிறந்தார். இவரது குடும்பம் ஜோராவில் குடியேறிய காஷ்மீர் பண்டிதர்கள் குடும்பமாகும் . இவரது தந்தை திரிபுவன் நாத் கட்சு மாநிலத்தின் முன்னாள் திவான் ஆவார். கைலாசு நாத் ஜோராவில் உள்ள பார் உயர்நிலைப் பள்ளியில் கல்வி பயின்றார். பின்னர், ரங்மகால் உயர்நிலைப் பள்ளியில் படிக்க இலாகூருக்கு அனுப்பப்பட்டார். பஞ்சாப் பல்கலைக்கழகத்தில் தனது மெட்ரிகுலேசன் தேர்வில் தேர்ச்சி பெற்று மார்ச் 1905 இல் இலாகூரில் உள்ள போர்மன் கிறிஸ்த்துவக் கல்லூரியில் பட்டப்படிப்பை முடித்தார். அதே ஆண்டு சூலை மாதம், அலகாபாத்தில் உள்ள முயர் மத்திய கல்லூரியில் சேர்ந்தார். செப்டம்பர் 1907 இல், அலகாபாத் பல்கலைக்கழகத்தில் சட்டத்தில் பட்டம் பெற்றார். மாகாணத்தில் இரண்டாவது இடத்தில் இருந்தார். 1908 ஆம் ஆண்டில், அதே பல்கலைக்கழகத்தில் வரலாற்றில் முதுகலைப் பட்டம் பெற்றார். இவர் 1914 இல் அலகாபாத்திற்குச் செல்வதற்கு முன்பு கான்பூரில் சட்டத் தொழிலைத் தொடங்கினார். 1919 இல் அலகாபாத் பல்கலைக்கழகத்தில் இவர் சட்டத்தில் முனைவர் பட்டம் பெற்று 1921 இல் அலகாபாத் உயர் நீதிமன்றத்தில் வழக்கறிஞராக சேர்ந்தார்.
# கைலாசு நாத் கட்சு

## தொழில்

1933 இல் அலகாபாத் உயர்நீதிமன்றத்தில் நடந்த மீரட் சதி வழக்கில் குற்றம் சாட்டப்பட்டவர்களையும் பின்னர் தில்லியில் உள்ள செங்கோட்டையில் இந்திய தேசிய இராணுவ சோதனைகளில் குற்றம் சாட்டப்பட்ட இராணுவ அதிகாரிகளையும் கட்சு ஆதரித்தார். 1937 சூலை 17 அன்று, கோவிந்த்வல்லப் பந்தின் அமைச்சரவையில் ஐக்கிய மாகாணங்களின் சட்டம் மற்றும் நீதி மற்றும் நாடாளுமன்ற விவகார அமைச்சரானார். பின்னர், அல்லாகத் மாவட்டம் (தோபா) தொகுதியிலிருந்து சட்டமன்றத்திற்கு தேர்ந்தெடுக்கப்பட்டார். அமைச்சகத்திலிருந்து 1939 நவம்பர் 2, அன்று ராஜினாமா செய்தார். பின்னர் கட்சு18 மாதங்கள் சிறையில் அடைக்கப்பட்டார். இவர் மீண்டும் 1942 இல் சிறையில் அடைக்கப்பட்டார். இந்திய அரசியலமைப்பு சபையிலும் பணியாற்றினார். 1935 மற்றும் 1937 க்கு இடையில், அலகாபாத் நகராட்சி வாரியத்தின் தலைவராகவும், பின்னர் அலகாபாத்தின் பிரயாக் மகிலா வித்யாபீடத்தின் தலைவராகவும் பணியாற்றினார்.  
இந்தியாவின் சுதந்திரத்தைத் தொடர்ந்து, கட்சு பல உயர் அரசியல் பதவிகளை வகித்தார். ஆரம்பத்தில் இவர் 1947 ஆகத்து 15 முதல் 1948 சூன் 20 வரை ஒடிசாவின் ஆளுநராக நியமிக்கப்பட்டார் . இவர் 1948 சூன் 21இல் மேற்கு வங்கத்தின் ஆளுநரானார். 1951அக்டோபர் 31வரை பதவியில் இருந்தார். 1951 ஆம் ஆண்டில் மாண்ட்சௌர் தொகுதியில் இருந்து மக்களவைக்கு தேர்ந்தெடுக்கப்பட்டார். 1951 இல் ஜவகர்லால் நேருவின் அமைச்சரவையில் சட்ட அமைச்சராக சேர்ந்தார். 1951 நவம்பரில் சி.ராஜகோபாலாச்சாரிக்குப் பிறகு நாட்டின் மூன்றாவது உள்துறை அமைச்சராக இருந்தார். 1955 இல் இவர் பாதுகாப்பு அமைச்சராக்கப்பட்டார் . இவர் பின்னாளில் 1957 சனவரி முதல் 1962 மார்ச் 11 வரை மத்தியப் பிரதேச முதலமைச்சராக பணியாற்றினார். பொது நிர்வாகம், வீடு, விளம்பரம், திட்டமிடல் மற்றும் மேம்பாடு, ஒருங்கிணைப்பு மற்றும் ஊழல் எதிர்ப்பு ஆகிய துறைகளையும் இவர் வகித்தார்.
# கைலாசு நாத் கட்சு

## தனிப்பட்ட வாழ்க்கை

கட்சுவுக்கும் இவரது மனைவி ரூப் கிசோரிக்கும் மூன்று மகன்கள் மற்றும் இரண்டு மகள்கள் என ஐந்து குழந்தைகள் பிறந்தனர். இவரது ஒரு மகன் பிரம்மா நாத் கட்ஜு அலகாபாத் உயர்நீதிமன்றத்தின் தலைமை நீதிபதியாக பணியாற்றினார். மூத்த மகன் சிவநாத் அதே நீதிமன்றத்தில் நீதிபதியாகவும், உத்தரபிரதேச சட்டமன்ற உறுப்பினராகவும் பணியாற்றினார். சிவ் நாத்தின் மகன் (கைலாசு நாத்தின் பேரன்) மார்க்கண்டே கட்சு, இந்திய உச்ச நீதிமன்றத்தில் நீதிபதியாக பணியாற்றினார். இவரது பேத்தி, நியூயார்க் பல்கலைக்கழகத்தின் பேராசிரியரான திலோத்தமா முகர்ஜி, அரசியல்வாதியும், முன்னாள் இராஜதந்திரி சசி தரூரின் முதல் மனைவியாவார்.  
கட்சு 1967 இல் சிறுநீரக நோயிலிருந்து மீண்டிருந்தார். 1968 பிப்ரவரி 17 அன்று இவரது உடல்நிலை மோசமடைந்து அலகாபாத்தில் உள்ள தனது இல்லத்தில் இறந்தார் . இறுதி சடங்குகளை மறுநாள் கங்கைக் கரையில் மகன் சிவநாத் நிகழ்த்தினார்.
# சிவநாத் கட்சு

**சிவநாத் கட்சு (Shiva Nath Katju)** (பிறப்பு:1910 சனவரி 5 -இறப்பு: 1996 செப்டம்பர் 9) இவர் ஓர் இந்திய வழக்கறிஞரும், நீதிபதியும் மற்றும் இந்திய தேசிய காங்கிரசைச் சேர்ந்த அரசியல்வாதியும் ஆவார். இவர் உத்தரபிரதேச சட்டசபை (1952-1957) மற்றும் உத்தரபிரதேச சட்டமன்ற சபை (1958-1962) ஆகிய இரண்டிலும் உறுப்பினராக இருந்தார். அலகாபாத் உயர்நீதிமன்றத்தில் நீதிபதியாகவும், விசுவ இந்து பரிசத்தின் தலைவராகவும் இருந்தார்.
# சிவநாத் கட்சு

## ஆரம்ப கால வாழ்க்கை

சிவநாத் கட்சு கைலாசு நாத் கட்சு மற்றும் ரூபன் ஆகியோருக்கு ஜோரா என்ற இடத்தில் 1910 சனவரி 5 அன்று பிறந்தார். ஜோராவில் உள்ள பார் உயர்நிலைப் பள்ளியில் தனது தொடக்கக் கல்வியை முடித்தார். பின்னர், இவரது குடும்பம் அலகாபாத்திற்கு குடிபெயர்ந்தது. அங்கு இவர் நகர ஏ.வி பள்ளி, அரசு இடைநிலைக் கல்லூரி மற்றும் அலகாபாத் பல்கலைக்கழகத்தில் பயின்றார் .
# சிவநாத் கட்சு

## தொழில்

சிவநாத் கட்சு 1932 ஆகத்து 27 அன்று அலகாபாத் உயர்நீதிமன்றத்தில் வழக்கறிஞராக சேர்ந்தார். ஆரம்பத்தில் கான்பூரில் சட்டம் பயின்றார்., பின்னர் 1935 சூலையில் அலகாபாத்திற்கு குடிபெயர்ந்தார். இவர் முக்கியமாக குடிமை வழக்குகளை கையாண்டார். 1938-39ல், இவர் இந்திய உச்சநீதிமன்றத்தின் முன்னோடி இந்திய பெடரல் நீதிமன்றத்தில் வழக்கறிஞரானார். அலகாபாத் பல்கலைக்கழகத்தில் சட்டத்தில் பகுதிநேர விரிவுரையாளராகவும் பணியாற்றினார்.  
இவர் அரசியல் ரீதியாகவும் தீவிரமாக இருந்தார். மேலும் இந்திய தேசிய காங்கிரசின் உறுப்பினராகவும் இருந்தார். 1952 உத்தரபிரதேச சட்டமன்றத் தேர்தலில், புல்பூர் மத்திய தொகுதியில் சட்டமன்ற உறுப்பினராக கட்சு தேர்ந்தெடுக்கப்பட்டார். சட்டமன்ற உறுப்பினராக, பிரிவினைவாதத்தை ஊக்குவிக்கும் என்ற அடிப்படையில் உத்தரபிரதேசத்தை சிறிய மாநிலங்களாகப் பிரிக்கும் திட்டங்களை அவர் எதிர்த்தார். 1958 ஆம் ஆண்டில், உத்தரபிரதேச சட்டப்பேரவையின் மேலவை உறுப்பினராக ஆனார்.  
1962 ஏப்ரல் 23 அன்று, அலகாபாத் உயர்நீதிமன்றத்தில் கூடுதல் நீதிபதியாக இரண்டு ஆண்டுகள் நியமிக்கப்பட்டார். 1963 சூலை 23 இல், இவர் ஒரு நிரந்தர நீதிபதியாக நியமிக்கப்பட்டார்.
# சிவநாத் கட்சு

## செயல்பாடுகள்

சிவநாத் கட்சு ஒரு குறிப்பிடத்தக்க இந்து தேசியவாத ஆர்வலர் ஆவார். 1950களில், அலகாபாத் கோட்டையின் பாதல்பூரி கோவிலில் அக்சயாவத் என்று வழிபட்ட மரம் ஒரு பதிவு மட்டுமே என்று இவர் கூறினார். கோட்டையின் தளபதி இவரது கூற்றை உண்மை என்று ஒப்புக் கொண்டார். கட்சு இந்த "இந்து மக்கள் மீது நடைமுறையில் உள்ள மோசடிக்கு" முற்றுப்புள்ளி வைக்க முயன்றார். ஆனால் அலகாபாத் மாவட்ட நீதிமன்றம் அதே நிலைமையை நிலைநாட்ட முடிவு செய்தது. 1978 ஆம் ஆண்டில், பகவான் கோபிநாத் அறக்கட்டளையின் வாரணாசி கிளையின் தலைவரானார்.  
இவர் விசுவ இந்து பரிசத்தின் உறுப்பினராகவும் இருந்தார். 1980களின் பிற்பகுதியில் அதன் தலைவரானார். விசுவ இந்து பரிசத்தின் தலைவராக, அயோத்தியில் உள்ள ராம ஜன்மபூமியில் இந்து கோவில் கட்ட வேண்டும் என்று பிரச்சாரம் செய்தார். இந்த பிரச்சாரத்தின் உச்சத்தில் இவர் வீட்டுக் காவலில் வைக்கப்பட்டார்.
# சிவநாத் கட்சு

## தனிப்பட்ட வாழ்க்கை

கட்சு கிரிஜா என்பவரை மணந்தார் (1913-1938). பின்னர் அவரது மரணத்திற்குப் பிறகு, இராஜகுமாரி (1912-2006) என்பவரை இரண்டாவதாக மணந்தார். இவரது சகோதரர் பிரம்மா நாத் அலகாபாத் உயர்நீதிமன்றத்தின் தலைமை நீதிபதியாக இருந்தார். இவரது மகன் மார்க்கண்டே கட்சு இந்திய உச்ச நீதிமன்றத்தில் நீதிபதியானார்.
# மூன்றாம் அமெனம்ஹத்

வடிவச் சிற்பம்]]  
இவர் தனது ஆட்சியின் இறுதி காலத்தில், தனது மகனும், இளவரசருமான நான்காம் அமெனம்ஹத்துடன் கூட்டாக ஆட்சி செய்தார். இவரது மகன் நான்காம் அமெனத்ஹத்திற்குப் பின் இவரது மகள் சோபெக்நெபெரு, நிமாத்திரி எனும் பெயருடன் எகிப்தை ஆண்டார்.  
பார்வோன் மூன்றாம் அமெனம்ஹத் தச்சூரில் தனது இறப்பிற்கு பின் அடக்கத்திற்காக கருப்புக் கல்லறை பிரமிடை கட்டும் போது எழுந்த பிரச்சினையால் பாதியிலே கைவிட்டார். பின்னர் 15 ஆண்டுகள் கழித்து தனது கல்லறை பிரமிடை பையும் அருகே உள்ள ஹவராவில் கல்லறைக் கோயிலுடன் கட்டிக்கொண்டார். தச்சூர் பிரமிடில் அரச குடும்ப உறுப்பினர்களின் சடலங்கள் புதைக்கப்ப்ட்டது.
# மூன்றாம் அமெனம்ஹத்

## இதனையும் காண்க

- கருப்பு பிரமிடு
- பண்டைய எகிப்திய பாரோக்கள்
- பண்டைய எகிப்திய அரசமரபுகள்
# சந்துலால் மாதவ்லால் திரிவேதி

**சர் சந்துலால் மாதவ்லால் திரிவேதி** (Sir Chandulal Madhavlal Trivedi) (பிறப்பு: 1893 சூலை 2 - இறப்பு 1980 மார்ச் 15) இவர் 1947 ஆம் ஆண்டு இந்தியச் சுதந்திரத்திற்குப் பிறகு பஞ்சாப் மாநிலத்தின் (பின்னர் கிழக்கு பஞ்சாப்) முதல் இந்திய ஆளுநராக பணியாற்றிய ஓர் இந்திய நிர்வாகியும் அரசு ஊழியருமாவார். பின்னர் 1953 ஆம் ஆண்டில் உருவாக்கப்பட்ட ஆந்திராவின் முதல் ஆளுநராக 1957 வரை பணியாற்றினார்.
# சந்துலால் மாதவ்லால் திரிவேதி

## வாழ்க்கை மற்றும் ஆரம்பகால வாழ்க்கை

திரிவேதி கெய்ரா (இப்போது கெடா) மாவட்டத்தில் கபத்வஞ்ச் என்ற இடத்தில் பிறந்து, பின்னர் பிரிட்டிசு இந்தியாவின் பம்பாய் மாகாணத்திலும் இப்போது குஜராத்திலும் வளர்ந்தார். மும்பை பல்கலைக்கழகத்திலும் , ஆக்ஸ்போர்டு செயின்ட் ஜான்ஸ் கல்லூரியிலும் தனது படிப்பை முடித்த பின்னர், இவர் 1916 இல் இந்திய குடிமைப்பணித் தேர்வுகளில் வெற்றிகரமாக தேர்ந்தெடுக்கப்பட்டு அக்டோபரில் ஆட்சிப்பணிக்கு நியமிக்கப்பட்டார். 1917 திசம்பரில் இந்தியா திரும்பினார்.  
இவர் முதன்முதலில் மத்திய மாகாணங்களில் உதவி ஆணையராகவும் (1924 சனவரி முதல் துணை ஆணையராக பணியாற்றினார்), மற்றும் மாகாண தொழில்துறை இயக்குநராகவும், 1926 நவம்பர் முதல் கூட்டுறவு சங்கங்களின் பதிவாளராகவும் பணியாற்றினார். 1927 மார்ச்சில், திரிவேதி ஒரு துணை ஆணையராக நியமிக்கப்பட்டு, 1932 மே மாதத்தில் துணைச் செயலாளராக இந்திய அரசின் உள்துறைக்கு அனுப்பப்பட்டார். 1934 ஏப்ரலில் இவர் இணைச் செயலாளர் பதவிக்கு முன்னேறினார். பின்னர் 1937 அக்டோபரில் மத்திய மாகாணங்களின் தலைமைச் செயலாளராக அதிகாரப்பூர்வமாக, நியமிக்கப்பட்டார். இரண்டாம் உலகப் போரின்போது, திரிவேதி 1942 மார்ச்சில் மத்திய அரசாங்கத்தில் கூடுதல் செயலாளராக (போர்) பதவி உயர்வு பெற்றார். அதே வருடம் சூலையில் செயலாளராக பதவி உயர்வு பெற்றார்.  
யுத்தம் முடிவடைந்ததைத் தொடர்ந்து, திரிவேதி 1945 இன் பிற்பகுதியில் ஒடிசாவின் முதல் இந்திய மற்றும் கடைசி பிரிட்டிசு ஆளுநராக நியமிக்கப்பட்டார். 1946 ஏப்ரலில் இவர் ஆளுநராக முறையாக பணியேற்றார், பிரிட்டனிடமிருந்து இந்தியா சுதந்திரம் பெறுவதற்கு முந்தைய நாள் 1947 ஆகஸ்ட் 14 வரை பணியாற்றினார். அதே நாளில், இவர் புதிய இந்திய மாகாணமான கிழக்கு பஞ்சாபின் முதல் இந்திய ஆளுநராக நியமிக்கப்பட்டார் (அதன் ஒரு பகுதி இப்போது அரியானா ).
# சந்துலால் மாதவ்லால் திரிவேதி

## சுதந்திரத்திற்குப் பிறகு, பிற்கால வாழ்க்கை

பிரிவினையை அடுத்து, பிரிக்கப்படாத பஞ்சாபின் முன்னாள் மாகாண தலைநகரான லாகூருடன், (இப்போது பாக்கித்தான்) திரிவேதி கிழக்கு பஞ்சாபின் ஆளுநராக பொறுப்பேற்றவுடன் உடனடியாக பல சவால்களை எதிர்கொண்டார். இவரது அமைச்சர்கள் அலுவலகங்கள், எழுத்தர் ஊழியர்கள் அல்லது தகவல் தொடர்பு வலைப்பின்னல்கள் இல்லாமல் பணியாற்ற வேண்டிய கட்டாயம் ஏற்பட்டது; அனைத்து தொலைபேசி மற்றும் தந்தி இணைப்புகளும் லாகூர் வழியாக மட்டுமே செல்லப்படுவதால், தில்லியுடன் நேரடி தொடர்பு கொள்ள முடியவில்லை. 1947 இலையுதிர்காலத்தில் இப்பகுதி முழுவதும் பரவிய வகுப்புவாத படுகொலைகளை அரசாங்கம் மட்டுப்படுத்த வேண்டியிருந்தது. மேலும், பாக்கித்தானில் இருந்து கிழக்கு பஞ்சாபிற்கு இந்து மற்றும் சீக்கிய அகதிகள் பெருமளவில் வருவதை எதிகொள்ள திரிவேதி கடுமையான சிரமங்களை எதிர்கொண்டார்.  
திரிவேதி 1950 முதல் 1953 வரை மறுபெயரிடப்பட்ட பஞ்சாப் மாநிலத்தின் முதல் ஆளுநராக இருந்தார். பின்னர் 1953 இல் உருவாக்கப்பட்ட ஆந்திராவின் முதல் ஆளுநராக 1953 அக்டோபர் 1 முதல் 1957 ஆகத்து 1 வரை பணியாற்றினார்.  
இவர் 1957 அக்டோபர் 28 முதல் 1963 திசம்பர் 1 வரை இந்திய திட்டக் குழு உறுப்பினராகவும் இருந்தார் 1963 செப்டம்பர் 22 முதல் 1963 திசம்பர் 2வரை இந்திய திட்டக் குழு துணைத் தலைவர் இருந்தார். 1967 பிப்ரவரி முதல் அக்டோபர் 1973 வரை பாரத சாரண சாரணியர் இயக்கத்தின் தலைவராகப் பணியாற்றினார்.  
ஓய்வு பெற்ற பின்னர், தனது வாழ்நாள் முழுவதையும் தனது சொந்த ஊரில் கழித்தார். அங்கு இவர் 1980 மார்ச் 15, அன்று தனது 86 ஆம் வயதில் இறந்தார்.
# சந்துலால் மாதவ்லால் திரிவேதி

## தனிப்பட்ட வாழ்க்கை

இவர் கபத்வஞ்ச் பகுதியைச் சேர்ந்த குசும்பென் சுனிலால் என்பவரை மணந்தார். இந்தியாவில் பொது சேவைக்காக 1900 மற்றும் 1947 க்கு இடையில் பிரிட்டிசு பேரரசர்/பேரரசி வழங்கிய கைசர்-இ-ஹிந்த் என்ற பதக்கம் 1947 ஆகத்து 14 இல் குசும்பென்னுக்கு வழங்கப்பட்டது.
# நூற்றாண்டின் சிறந்த சதுரங்க ஆட்டம்

**நூற்றாண்டின் சிறந்த சதுரங்க ஆட்டம்** *(The Game of the Century)* என்பது 1956 ஆம் ஆண்டு அக்டோபர் 17 ஆம் நாள் தொனால்டு பைரனுக்கும் பாபி பிசருக்கும் இடையில் நடைபெற்ற வரலாற்றுச் சிறப்பு மிக்க சதுரங்க ஆட்டத்தை குறிக்கிறது. இந்த ஆட்டம் நியூயார்க் நகரின் மார்சல் சதுரங்க கழகத்தில் நடைபெற்ற உரோசன்வால்டு நினைவு சதுரங்கப் போட்டியில் இடம்பெற்றது. 13 வயதே நிரம்பிய பாபி பிசர் இந்த ஆட்டத்தில் வெற்றி பெற்றார். ஆட்டம் தொடர்பான மதிப்பாய்வின்போது ஆன்சு கமோச் இந்த ஆட்டத்தை நூற்றாண்டின் சிறந்த ஆட்டம் என்று எழுதினார். அப்போது நடைபெற்ற இந்த ஆட்டம் வலிமையான எதிராளிக்கு எதிராக 13 வயது சிறுவன் ஒருவனுக்கு இணைப்பு நகர்வு உத்தி பெற்றுக் கொடுத்த வெற்றியாகும். இந்நுட்பத்திற்கான ஓர் அற்புதமான தலைசிறந்த ஆட்டத்திற்கு இந்த ஆட்டம் உதாரணமாகும் என்றும் சதுரங்க வரலாற்றில் மிகச் சிறந்த சாதனையுடன் பொருந்தி நிற்கும் அதிசயம் என்றும் அவர் விமர்சித்தார். "
# நூற்றாண்டின் சிறந்த சதுரங்க ஆட்டம்

## பின்னணி

1930 முதல் 1976 வரையிலான காலத்தைச் சேர்ந்த தொனால்டு பைரன் இந்த ஆட்டம் நடந்தபோது முன்னணி அமெரிக்க சதுரங்க மாசுட்டர்களில் ஒருவராக இருந்தார். 1953 ஆம் ஆண்டிற்கான அமெரிக்க சதுரங்க சாம்பியன் பட்டத்தை வென்றவராகவும் இருந்தார். பின்னர் 1962, 1964 மற்றும் 1968 ஆம் ஆண்டுகளில் சதுரங்க ஒலிம்பியாடு போட்டிகளில் அமெரிக்காவை இவரே பிரதிநிதித்துவப்படுத்தினார். 1962 ஆம் ஆண்டு பைரன் பன்னாட்டு சதுரங்க மாசுட்டர் என்ற தகுதியைப் பெற்றார் என்பதும் குறிப்பிடத்தக்கதாகும். உடல்நலக்குறைவு ஏற்படாமல் இருந்திருந்தால் மேலும் இவர் உயர்ந்திருப்பார். இராபர்ட் பாபி பிசர் வாழ்ந்த காலம் 1943 முதல் 2008 வரையிலான காலமாகும். இந்த ஆட்டம் நடைபெற்ற நேரத்தில் சதுரங்க மாசுட்டர் தகுதிக்கு போட்டியிட்டு வெற்றி பெறும் உண்மையான சோதனைகளில் ஒன்றை எதிர்கொள்கிற ஒரு நம்பிக்கைக்குரிய இளைய சதுரங்க வீர்ராக பிசர் இருந்தார், போட்டிகளில் இவரது ஒட்டுமொத்த செயல்திறன் மந்தமானதுதான். ஆனால் பின்னர் பிசர் ஒரு விண்கல் அளவுக்கு சதுரங்கத்தில் உயர்வு பெற்றார். 1957 ஆம் ஆண்டிற்கான அமெரிக்க திறந்தநிலை சதுரங்க சாம்பியன் போட்டியை சமன்முறிவு ஆட்டங்களில் வென்றார். இதேபோல 1957-1958 ஆம் ஆண்டிற்கான அமெரிக்க அழைப்பு சதுரங்க சாம்பியன் பட்டப் போட்டியையும், இதற்குப் பின்னர் இவர் பங்கேற்ற இதர 7 சாம்பியன் பட்டப் போட்டிகளையும் வென்றார். உலக சாம்பியனுடன் போட்டியிடுவதற்கு தகுதிபெறும் வேட்பாளர்கள் போட்டிக்கு தகுதி பெற்று பிசர் 1958 ஆம் ஆண்டில் தனது 15 வயதில் உலகின் இளைய கிராண்டுமாசுட்டர் ஆனார். 1972 ஆம் ஆண்டு உலக சதுரங்க சாம்பியன் பட்டத்தை வென்று சிறந்த சதுரங்க வீர்ர்களில் ஒருவராக புகழ் பெற்றார்.  
இந்த வரலாற்றுச் சிறப்பு மிக்க ஆட்டத்தில் பிசர் கருப்பு நிறக்காய்களுடன் விளையாடினார். குறிப்பிடத்தக்க கண்டுபிடிப்புகளையும் சதுரங்க ஆட்டத்தின் மேம்பாட்டையும் விளக்குவதாக இவரது ஆட்டம் அமைந்திருந்தது. பைரன் வெள்ளை காய்களுடன் விளையாடினார். ஒரு நிலையான சதுரங்கத் திறப்புடன் ஆட்டத்தை தொடங்கினார். நகர்வு 11 இல் ஒரு சிறிய தவறு செய்தார். ஒரே காயை இரண்டு முறை நகர்த்தியதன் மூலம் அவரது ஆட்டத்தின் வேகத்தில் தடையை சந்தித்தார். அற்புதமான தியாக நாடகத்துடன் பிசர் ஆட்டத்தில் சீறிப்பாய்ந்தார். நாடகத்தின் உச்சகட்டமாக 17 ஆவது நகர்வில் தனது இராணியை தியாகம் செய்தார். பிசரின் இராணியை பைரன் கைப்பற்றுகிறார் ஆனால் பிசருக்கு அதற்கு ஈடாக அதிகப்படியான காய்கள் கிடைக்கின்றன. பைரனுக்கு ஒரு யானை, இரண்டு மந்திரிகள் மற்றும் ஒரு சிப்பாய் இழப்புகள் நிகழ்கின்றன. இறுதியில் பிசரின் காய்கள் ஒருங்கிணைந்து பைரனை ஆட்டமுடிவுக்குச் செல்ல கட்டாயப்படுத்துகின்றன. அதே நேரத்தில் பைரனின் இராணி போரில் பங்கேற்க முடியாமல் ஆட்டப்பலகையின் மறு ஓரத்தில் பயனற்றதாக தனித்து அமர்ந்திருக்கிறது.
# நூற்றாண்டின் சிறந்த சதுரங்க ஆட்டம்

## ஆட்டம்
:கருப்பின் ஒவ்வொரு காயும் ஒரு பாதுகாப்புடன் இருப்பது குறிப்பிடத்தக்கது. வெள்ளை இராணி ஏதும் செய்ய முடியாத நிலையில் தவிக்கிறது.
**33. h4 h5 34. Ne5 Kg7**
:பிசர் மந்திரியின் செருகிச் சூழலை உடைத்து அவசியமான நேரத்தில் அதை தாக்குதலுக்கு கொண்டு வருகிறார்.  
**35. Kg1 Bc5+** (படம்)  
:பிசரின் காய்கள் பைரனின் ஆட்ட்த்தை முடிவுக்கு கொண்டு வர உந்துகின்றன.
**36. Kf1 Ng3+ 37. Ke1 Bb4+**
:37...Re2+ என்று பிசர் விளையாடினால் ஒரு நகர்வுக்கு முன்பே ஆட்டம் முடியும் என்று கமோச் கூறுகிறார்.
'''38. Kd1 Bb3+ 39. Kc1 Ne2+ 40. Kb1 Nc3+ 41. Kc1 Rc2 (0-1)  
இத்தகைய ஓர் அற்புதமான வெற்றியை எவ்வாறு கொண்டு வர முடிந்தது என்பது பற்றிய ஒரு நேர்காணல் கேள்விக்கு பதிலளித்த பிசர், சிறந்தது என்று நினைத்த நகர்வுகளை நான் செய்தேன். நான் பாக்கியசாலி என்று கூறினார்."
# நர்கர் விஷ்ணு காட்கில்

**நர்கர் விஷ்ணு காட்கில் (Narhar Vishnu Gadgil )** (பிறப்பு:1896 சனவரி 10 - இறப்பு: 1966 சனவரி 12) இவர் இந்தியாவின் மகாராட்டிராவைச் சேர்ந்த ஓர் இந்திய சுதந்திர போராட்ட வீரரும் மற்றும் அரசியல்வாதியும் ஆவார். இவர் ஒரு எழுத்தாளராகவும் இருந்தார். இவர் மராத்தி மற்றும் ஆங்கிலம் ஆகிய இரண்டிலும் எழுதினார். இவரது மகன் விட்டல்ராவ் காட்கில் பின்னர் காங்கிரசு அமைச்சராகவும் கருத்தியலாளராகவும் பிரதிநிதித்துவப்படுத்தினார்.  
காட்கில் 1918 இல் புனேவில் உள்ள பெர்குசன் கல்லூரியில் பட்டம் பெற்றார். இரண்டு ஆண்டுகளுக்குப் பிறகு சட்டத்தில் பட்டம் பெற்றார்.
# நர்கர் விஷ்ணு காட்கில்

## இந்தியாவின் சுதந்திரத்திற்கு முந்தைய நடவடிக்கைகள்

இந்தியாவின் சுதந்திரத்திற்கு முந்தைய நாட்களில், சுதந்திர போராட்ட வீரர்களான லோகமான்யா பால கங்காதர் திலக், மகாத்மா காந்தி, ஜவகர்லால் நேரு, வல்லபாய் படேல் ஆகியோரின் நடவடிக்கைகள் காட்கிலின் மேல் செல்வாக்கு செலுத்தின. ஆன்மீகத் தலைவர்கள் சுவாமி இராமகிருஷ்ணர், சுவாமி விவேகானந்தர் ஆகியோரும் இவர் மீது ஆதிக்கம் செலுத்தினர். சட்டப் பட்டம் பெற்ற உடனேயே இந்திய தேசிய காங்கிரசில் சேர்ந்து, தேசிய சுதந்திர இயக்கத்தில் தீவிரமாக பங்கேற்கத் தொடங்கினார். இதனால் ஆளும் பிரிட்டிசு அரசாங்கத்தினால் எட்டு முறை சிறைவாசம் அனுபவித்தார்.  
இந்தியாவின் சுதந்திரத்திற்கு முந்தைய நாட்களில், காட்கில் பூனா மாவட்ட காங்கிரசின் செயலாளராகவும் (1921-25), மகாராட்டிரா காங்கிரசின் தலைவராகவும் (1937–45), காங்கிரசு சட்டமன்றக் கட்சியின் அதிகாரியாகவும் மற்றும் செயலாளராகவும் (1945–47) பணியாற்றினார். இவர் 1934 இல் மத்திய சட்டமன்றத்திற்கு தேர்ந்தெடுக்கப்பட்டார்.  
காட்கில், 1930களில் மகாராட்டிராவில் சமூக சீர்திருத்த இயக்கங்களில் முன்னோடியாக இருந்தார் .
# நர்கர் விஷ்ணு காட்கில்

## இந்திய சுதந்திரத்திற்குப் பிறகான பணி

1947 மற்றும் 1952 க்கு இடையில் காட்கில் சுதந்திர இந்தியாவின் முதல் மத்திய அமைச்சரவையில் அமைச்சராக பணியாற்றினார். பொதுப்பணித்துறை, வர்த்தகம் மற்றும் சுரங்கங்கள் மற்றும் சக்தி ஆகிய துறைகளை இவர் வகித்தார். மத்திய அமைச்சரவையில் தனது முதல் ஆண்டில், 1947 இந்திய-பாக்கித்தான் போரில் இந்தியாவின் நடவடிக்கைகளின் ஒரு பகுதியாக காஷ்மீரில் ஜம்மு வழியாக பதான்கோட்டிலிருந்து சிறிநகர் வரை இராணுவத்திற்கான சாலையை அமைக்கும் திட்டத்தை இவர் தொடங்கினார். அமைச்சராக இருந்த இவர், பக்ரா, கோய்னா மற்றும் கிராகுந்த் அணைகள் தொடர்பான முக்கியமான வளர்ச்சித் திட்டங்களையும் தொடங்கினார். அவர் 1952–55 காலகட்டத்தில் காங்கிரசின் செயற்குழு உறுப்பினராக இருந்தார்.  
காட்கில் 1958 முதல் 1962 வரை பஞ்சாபின் ஆளுநராகவும், 1964 முதல் புனே பல்கலைக்கழகத்தின் துணைவேந்தராகவும் பணியாற்றினார்.  
இவர் புனேவின் சர்வசன சபை ,இயோங் ஆண்கள் சங்கம், புனே; மகாராட்டிரா இளைஞர் அமைப்பு, மும்பை; புனே மத்திய கூட்டுறவு வங்கி; மற்றும் புனே நகராட்சி போன்ற பல பொது சங்கங்கள் மற்றும் நிறுவனங்களுடன் தொடர்பு கொண்டிருந்தார். இவரது மகன் விட்டல்ராவ் காட்கில் காங்கிரசு கட்சியின் புனே மக்களவைத் தொகுதியின் நாடாளுமன்ற உறுப்பினராக இருந்தார். மற்றொரு மகன் அனந்த் காட்கில் தற்போது மகாராட்டிரா காங்கிரசின் செய்தித் தொடர்பாளராக உள்ளார்..
# நர்கர் விஷ்ணு காட்கில்

## மரியாதை

இந்திய அஞ்சல் மற்றும் தந்தித் துறை 1985ஆம் ஆண்டில் காட்கிலின் நினைவாக ஒரு நினைவு அஞ்சல் முத்திரையை வெளியிட்டது.  
காட்கில் அரசியல், பொருளாதாரம், சட்டம் மற்றும் வரலாறு குறித்து பல புத்தகங்களையும் கட்டுரைகளையும் எழுதினார். 1962 ஆம் ஆண்டில் சாத்தாராவில் நடைபெற்ற மராத்தி இலக்கிய அமைப்பின் தலைவராக தேர்ந்தெடுக்கப்பட்டார்.
# டெக்காமெத்தில்சிருக்கோனோசின் டைகுளோரைடு

**டெக்காமெத்தில்சிருக்கோனோசின் டைகுளோரைடு** *(Decamethylzirconocene dichloride)* என்பது Cp*<sub>2</sub>ZrCl<sub>2</sub> என்ற பொது மூலக்கூற்று வாய்ப்பாட்டால் விவரிக்கப்படும் ஒரு கரிமசிருக்கோனியம் சேர்மம் ஆகும். இவ்வாய்ப்பாட்டிலுள்ள Cp* என்பது C<sub>5</sub>(CH<sub>3</sub>)<sub>5</sub> என்ற ஓர் அலகைக் குறிக்கும். பெண்டாமெத்தில்சைக்ளோபெண்டாட்டையீனிலிருந்து வழிப்பெறுதியாக இச்சேர்மம் பெறப்படுகிறது. வெண்மை நிறத்துடன் காற்றில் நிலைப்புத் தன்மை கொண்டதாக காணப்படும் டெக்காமெத்தில்சிருக்கோனோசின் டைகுளோரைடு முனைவற்ற கரைப்பான்களான பென்சீன், கார்பன் டெட்ராகுளோரைடு, டை எத்தில் ஈதர் போன்றவற்றில் கரையும். இந்த ஒருங்கிணைவுச் சேர்மம் விரிவான ஆராய்ச்சிக்கு உட்பட்டதாகும். டைநைட்ரசன் ஒருங்கிணைவு [Cp*<sub>2</sub>Zr]<sub>2</sub>(N<sub>2</sub>)<sub>3</sub>). போன்ற பல ஒருங்கிணைவுச் சேர்மங்கள் தயாரிப்பதற்கான முன்னோடிச் சேர்மமாக இது பயன்படுகிறது. எத்திலீன் மற்றும் புரோப்பிலீன் சேர்மங்களின் பலபடியாக்கல் வினைகளுக்கு இதுவொரு முன்வினையூக்கியாக பயன்படுத்தப்படுகிறது.
# ரஃபி அகமது கித்வாய்

**ரஃபி அகமது கித்வாய் (Rafi Ahmed Kidwai)**1884 (பிறப்பு:பிப்ரவரி 18 - இறப்பு 1954 அக்டோபர் 24) ஒரு அரசியல்வாதி, ஒரு இந்திய சுதந்திர ஆர்வலர் மற்றும் ஒரு சோசலிசவாதியுமாவார். சில சமயங்களில் இவர் ஒரு இஸ்லாமிய சோசலிசவாதி என்று வர்ணிக்கப்பட்டார். இவர் வட இந்தியாவில் உள்ள ஐக்கிய மாகாணத்திலிருந்த பாராபங்கி மாவட்டத்தைச் சேர்ந்தவராவார். (இப்போதைய உத்தரப் பிரதேசம்).
# ரஃபி அகமது கித்வாய்

## ஆரம்ப கால வாழ்க்கை

ரஃபி அகமது பாராபங்கி மாவட்டத்தில் (இப்போது உத்தரபிரதேசம் ) மசௌலி என்ற கிராமத்தில் பிறந்தார். இரபிக்கு கம்யூனிச ஆர்வலரும், மாநிலங்களவை உறுப்பினருமான எழுத்தாளர் அனிசு கித்வாயை மணந்த சாபி உட்பட நான்கு தம்பிகள் இருந்தனர்.
# ரஃபி அகமது கித்வாய்

## சுதந்திரத்திற்கு முந்தைய அரசியல்

அலிகரில் உள்ள முகம்மது ஆங்கிலோ-ஓரியண்டல் கல்லூரியில் படித்த பிறகு, கித்வாய் கிலாபத் இயக்கம் மூலம் அரசியலில் நுழைந்தார். 1926 தேர்தலில், இவர் அயோத்தி நகரிலிருந்து சுயாட்சிக் கட்சி வேட்பாளராக மத்திய சட்டமன்றத்திற்கு தேர்ந்தெடுக்கப்பட்டார். சட்டமன்றத்தில் சுயாட்சிக் கட்சியின் தலைமை அதிகாரி ஆனார். கித்வாயின் அரசியல் புத்திசாலித்தனம் சர்ச்சைக்குரிய விஷயங்களில் கட்சியில் ஒற்றுமையை நிலைநாட்ட உதவியது. 1929 இல், கித்வாய் சட்டமன்றத்தில் சுயாட்சிக் கட்சியின் செயலாளராக தேர்ந்தெடுக்கப்பட்டார். மோதிலால் நேரு மீது இவருக்கு மிகுந்த ஈடுபாடு இருந்தது. இந்திய தேசிய காங்கிரசு 1929 திசம்பர் 19 அன்று பூரண சுயாட்சி கோரிக்கையை விடுத்தது. மகாத்மா காந்தி 1930 சனவரியில் ஒத்துழையாமை இயக்கத்தை தொடங்கினார். 1940 சனவரியில், காங்கிரசு செயற்குழுவின் பூரண சுயாட்சித் தீர்மானத்திற்கு ஆதரவளிக்கும்ம் விதமாக கித்வாய் மத்திய சட்டமன்றத்தில் இருந்து ராஜினாமா செய்துவிட்டு, சட்ட மீறல் இயக்கத்தில் ஈடுபட்டார் .  
இந்திய அரசு சட்டம் 1935 நிறைவேற்றப்பட்ட பின்னர், இவர் இந்திய தேசிய காங்கிரசில் ஒரு பதவியை வகித்தார்.  
1937ஆம் ஆண்டில், மாகாண சுயாட்சி திட்டத்தின் கீழ் ஐக்கிய மாகாணங்களான ஆக்ரா மற்றும் அயோத்தியில் (உத்தரப் பிரதேசம்) கோவிந்த் வல்லப் பந்தின் அமைச்சரவையில் கித்வாய் வருவாய் மற்றும் சிறைகளுக்கான அமைச்சரானார். உத்தரப் பிரதேசம் இவரது தலைமையின் கீழ், ஜமீந்தாரி முறையை ஒழித்த முதல் மாகாணமாக ஆனது. 1946 ஏப்ரலில் இவர் உத்தரப் பிரதேசத்தின் உள்துறை அமைச்சரானார்.
# ரஃபி அகமது கித்வாய்

## சுதந்திரத்திற்கு பிந்தைய அரசியல்

இந்தியாவின் முதல் பிரதமரான ஜவகர்லால் நேருவின் முக்கிய கூட்டாளியாக கித்வாய் இருந்தார். 1947 இல் பிரிட்டிசு அரசிடமிருந்து இந்தியா சுதந்திரம் பெற்ற பிறகு, கித்வாய் இந்தியாவின் முதல் தகவல் தொடர்பு அமைச்சரானார். (கித்வாய் மற்றும் அபுல் கலாம் ஆசாத் ஆகிய இருவரும் நேருவின் மத்திய அமைச்சரவையில் இருந்த இரு முஸ்லிம்கள் ஆவர். )  
1952 முதல் பொதுத் தேர்தல்களுக்குப் பிறகு, கித்வாய் பக்ரைச் தொகுதியிலிருந்து தேர்ந்தெடுக்கப்பட்டார். நாட்டில் உணவு பற்றாக்குறை இருந்த நேரத்தில் உணவு மற்றும் வேளாண்மைத் துறையை நேரு கித்வாயிடம் ஒப்படைத்தார்.
# ரஃபி அகமது கித்வாய்

## இறப்பு

கித்வாய் 1954 அக்டோபர் 24 அன்று தில்லியில் இறந்தார். ஒரு பொதுக்கூட்டத்தில் உரை நிகழ்த்தும்போது ஆஸ்துமா தாக்குதலால அவதுற்றவந்த இவருக்கு இதய செயலிழப்பு ஏற்பட்டது . இவரது சொந்த ஊரில் முகலாய பாணியிலான கல்லறையால் மூடப்பட்டு அடக்கம் செய்யப்பட்டார்.  
வரலாற்றாசிரியர் பால் பிராசின் கூற்றுப்படி, "காங்கிரசு இயக்கங்களுக்கும் தேர்தல்களுக்கும் பெருமளவில்நிதி திரட்டி அனைவருக்கும் விநியோகித்த இவர் கடனில் இறந்தார். தனது சொந்த கிராமத்தில் பாழடைந்த ஒரு வீட்டை மட்டுமே விட்டுவிட்டுச் சென்றார்."
# ரஃபி அகமது கித்வாய்

## நினைவு

விவசாய துறையில் இந்திய ஆராய்ச்சியாளர்களை அங்கீகரிப்பதற்காக 1956 ஆம் ஆண்டில் இந்திய வேளாண் ஆராய்ச்சி குழுமம் இரபி அகமது கித்வாய் விருது உருவாக்கப்பட்டது. இரண்டாண்டுக்கு ஒருமுறை விருதுகள் வழங்கப்படுகின்றன. மேலும் பதக்கங்கள் மற்றும் குறிப்புகள் மற்றும் ரொக்கப் பரிசும் வழங்கப்படுகிறது.  
2011 நவம்பரில், காசியாபாத்தில் உள்ள அஞ்சல் துறை பணியாளர்கள் கல்லூரிக்கு இரபி அகமது கித்வாய் தேசிய அஞ்சல் அகாதமி என்று பெயரிடப்பட்டது. கொல்கத்தாவில் இவரது பெயரில் ஒரு தெருவும், மும்பை, இந்திரா நகர், லக்னோ மற்றும் புது தில்லி, கிருசி பவன், கார்தோய் மாவட்டத்தில் உள்ள கல்லூரி போன்றவைகளுக்கும் இவரது பெயரிடப்பட்டது.  
இந்திய நாடாளுமன்றத்தில் ஒரு அறையில் கித்வாயின் உருவப்படம் உள்ளது.  
கர்நாடக மாநிலத் தலைநகர் பெங்களூருவில் அமைந்துள்ள புற்றுநோய் மருத்துவ மற்றும் ஆராய்ச்சி நிலையத்திற்கு
இவரது நினைவாக கித்வாய் நினைவு புற்றுநோய் நிலையம் எனப் பெயரிடப்பட்டது. வளாக நிலத்தின் 20 ஏக்கர் மற்றும் கதிரியக்க சிகிச்சை இயந்திரத்திற்கு ரூ .100,000 நன்கொடை அளிப்பதில் இவர் முக்கியப் பங்கு வகித்தார்
# கோபால் ஹரி தேஷ்முக்

**கோபால் ஹரி தேஷ்முக் (Gopal Hari Deshmukh)** ( பிறப்பு: 1823 பிப்ரவரி 18-இறப்பு:1892 அக்டோபர் 9) இவர் மகாராட்டிராவைச் சேர்ந்த ஓர் இந்திய ஆர்வலரும், சிந்தனையாளரும், சமூக சீர்திருத்தவாதியும் மற்றும் எழுத்தாளருமாவார். இவரது அசல் குடும்பப்பெயர் சிதாயே என்பதாகும். குடும்பம் பெற்ற வரி வசூல் உரிமை காரணமாக, பின்னர் தேஷ்முக் என்று அழைக்கப்பட்டது. மகாராட்டிராவில் சமூக சீர்திருத்த இயக்கத்தின் முக்கிய நபராக தேஷ்முக் கருதப்படுகிறார்.
# கோபால் ஹரி தேஷ்முக்

## ஆரம்ப கால வாழ்க்கை

கோபால் ஹரி தேஷ்முக் 1823 ஆம் ஆண்டில் மகாராட்டிர பிராமணக் குடும்பத்தில் பிறந்தார். இவரது தந்தை மூன்றாம் ஆங்கிலோ மராத்தியப் போரின் போது இரண்டாம் பாஜி ராவின் தளபதியான பாபு கோகலேவின் பொருளாளராக இருந்தார். தேஷ்முக் புனே ஆங்கில நடுநிலைப் பள்ளியில் படித்தார்.
# கோபால் ஹரி தேஷ்முக்

## தொழில்

தேஷ்முக் பிரிட்டிசு இராச்சியத்தின் கீழ் அரசாங்கத்தின் மொழிபெயர்ப்பாளராக தனது வாழ்க்கையைத் தொடங்கினார். 1867 ஆம் ஆண்டில், குசராத்தின் அகமதாபாத்தில் அரசாங்கம் இவரை ஒரு நீதிபதியாக நியமித்தது. இரத்லம் மாநிலத்திலும் திவானாக பணியாற்றினார். இவர் பணிபுரியும் போது அரசாங்கம் இவரை 'அமைதி நீதி' மற்றும் 'இராவ்பகதூர்' போன்ற கௌரவங்களை வழங்கி பாராட்டியது. இவர் ஒரு அமர்வு நீதிபதியாக ஓய்வு பெற்றார். உதவி நில ஆணையர், நாசிக் உயர்நீதிமன்றத்தின் இணை நீதிபதி, சட்ட சபை உறுப்பினர் உள்ளிட்ட பல முக்கிய பதவிகளை வகித்தார்.
# கோபால் ஹரி தேஷ்முக்

## சமூகச் செயல்பாடு

### மகாராட்டிராவில் சமூகப் பணி

தனது 25 வயதில், தேஷ்முக் மகாராட்டிராவில் சமூக சீர்திருத்தத்தை நோக்கமாகக் கொண்ட கட்டுரைகளை *லோகிதாவாடி* என்ற புனைப் பெயரில் 'பிரபாகர்' என்ற வாராந்திர பத்திரிக்கையில் எழுதத் தொடங்கினார். முதல் இரண்டு ஆண்டுகளில், சமூக சீர்திருத்தம் குறித்து 108 கட்டுரைகளை எழுதினார். அந்தக் கட்டுரைகள் மராத்தி இலக்கியத்தில் 'லோகிதாவடிஞ்சி சதாபத்ரே' என்று அறியப்பட்டுள்ளன  
இவர் விடுதலை மற்றும் பெண்களின் கல்வியை ஊக்குவித்தார். மேலும் இவரது காலத்தில் இந்தியாவில் நடைமுறையில் இருந்த குழந்தை திருமணம், வரதட்சணை முறை மற்றும் பலதார மணம் ஆகியவற்றிக்கு எதிராக எழுதினார்.  
இவர் தனது காலத்தில் இந்தியாவில் வலுவாக இருந்த சாதி அமைப்பின் தீமைகளுக்கு எதிராக எழுதினார். தீங்கு விளைவிக்கும் இந்து மத மரபுவழியைக் கண்டித்தார். மேலும் ஒரு நீண்ட பாரம்பரியத்தின் மூலம் பிராமணர்கள் கொண்டிருந்த மத விசயங்கள் மற்றும் சடங்குகளின் ஏகபோகத்தைத் தாக்கினார் (தேஷ்முக், இவரே ஒரு பிராமணர்). இந்து சமுதாயத்தில் மத சீர்திருத்தத்தைக் கொண்டுவருவதற்கான சில 15 கொள்கைகளை இவர் அறிவித்தார்.  
அப்போதைய மும்பை மாநில ஆளுநர் *ஹென்றி பிரவுனி*ன் தலைமையில் தேஷ்முக் புனேவில் ஒரு பொது நூலகத்தை நிறுவினார். பல்கலைகழகத்திற்கு சில புத்தகங்களையும் நன்கொடையாக வழங்கினார். பம்பாயின் (1875) நூலகம், பிரிட்டிசு மக்களால் நிறுவப்பட்டது. இவரது தனிப்பட்ட தொகுப்பு பல்கலைகழகத்தில் சேர்க்கப்பட்டுள்ளது.
# கோபால் ஹரி தேஷ்முக்

## சமூகச் செயல்பாடு

### குசராத்தில் சமூக பணி

தேஷ்முக் அகமதாபாத்தில் நீதிபதியாக பணியாற்றிக் கொண்டிருந்தபோது, பிரேமாபாய் நிறுவனத்தின் நிதியுதவியின் கீழ் சமூகப் பிரச்சினைகள் குறித்த நகரத்தின் வருடாந்திர மாநாடுகளை ஏற்பாடு செய்தார். மேலும் இவரும் அம்மாநாட்டில் உரை நிகழ்த்தினார். இவர் அகமதாபாத்தில் பிரார்த்தனா சமாஜத்தின் ஒரு கிளையை நிறுவினார். விதவைகளின் மறுமணத்தை ஊக்குவிக்கும் ஒரு நிறுவனத்தையும் நிறுவினார். குசராத்து மக்கள் அமைப்பை நிறுவினார். குசராத்தி மற்றும் ஆங்கிலம் இரண்டிலும் *ஹைடெச்சு* என்ற வாராந்திர இதழைத் தொடங்கினார். மேலும், இவர் "குசராத்தி புதி-வர்தக சபை" யையும் தொடங்கினார்.
# கோபால் ஹரி தேஷ்முக்

## புத்தகங்கள்

தேஷ்முக் மத, சமூக, பொருளாதார, அரசியல், வரலாற்று மற்றும் இலக்கிய விஷயங்கள் உள்ளிட்ட பல்வேறு தலைப்புகளில் 35 புத்தகங்களை எழுதினார். இவர் பானிபட்டு போர், கல்யோக், ஜாதிபெட், லங்கேச்சா இதிஹாஸ் போன்றத் தலைப்புகளில் எழுதினார். சில ஆங்கிலப் படைப்புகளையும் மராத்தியில் மொழிபெயர்த்தார். பல புத்தகங்கள் இவரைப் பற்றியும் அவரது படைப்புகளைப் பற்றியும் பிரபல எழுத்தாளர்களால் எழுதப்பட்டுள்ளன.  
இவரது எழுத்தில் 1) பானிபட்டு 2) குசராத்தின் வரலாறு 3) லங்காவின் வரலாறு போன்ற தலைப்புகள் அடங்கும்
# கோபால்தாசு அம்பைதாசு தேசாய்

**கோபால்தாசு அம்பைதாசு தேசாய் (Gopaldas Ambaidas Desai)** (1887–1951) தர்பார் கோபால்தாசு தேசாய் என்றும் அழைக்கப்படும் இவர் சௌராட்டிராவில் உள்ள தசா மாநிலத்தின் அரியணையில் ஏறிய ஒரு இளவரசரும் மற்றும் ஒரு பிரபல காந்தியவாதியும் மற்றும் சமூக ஆர்வலருமாவார். பிரிட்டிசு இராச்சியத்துக்கு எதிராக ஒரு சுதந்திரப் போராளியாக மாற தனது அரியணையை கைவிட்ட இந்தியாவின் முதல் இளவரசர் என்ற பெருமையைப் பெற்றார்.